بە هۆی ناکۆکی نێوان حکومەت و دێمۆکراتەکان کارەکانی چەند بەش لە حکومەت ڕاگیران
مایک پێنس، جێگری سەرۆک لە گەڵ چاک شومر، ڕێبەری کەمینەی دێمۆکراتەکان لە سێنێتدا وتووێژیان کرد بەڵام بێ ئاکام بوو.
نەبوونی ڕێکەوتنی بەڕێوەبەرایەتی تڕامپ و دێمۆکڕاتەکانی کۆنگرێس وایکرد تا چەند بەش لە کارەکانی حکومەتی ئەمەریکا بە فەرمی لە سەرەتای بەیانی شەمەوە، یەکی بەفرانبار، (٢٢ی دێسەمبر) ڕابگیرێن. ئەو بەشانەی حکومەت کە کارەیان ڕادەگیرێن، یا کارمەندەکانیان بۆ ماڵ دەنێرنەوە و یان ئەوەی کە بێ مووچە درێژە بە کارەکەیان دەدەن. سنێتی ئەمەریکا بەرنوسێکی یاسایی پەسند کردوە کە مسۆگەری دەکات ئەو بەشە لە کارمەندانەی کە بە بێ مووچە کار دەکەن، دوای دەستپێکردنەوەی کاری حکومەت، مووچەیان پێدەدرێتەوە. سەرۆک ترامپ زوویەکی پێشتر گوتبووی "حکومەت بۆ ڕاگرتنی کاری بە تەواوی ئامادەیە" و هەروەها گوتبووی ئەگەر کاری حکومەت ڕابگیرێت، "ئەو کار ڕاگرتنە درێژخایەن دەبێت." ناکۆکی بەڕێوەبەرایەتی تڕامپ و دێمۆکڕاتەکانی کۆنگرێس لە سەر بودجەی دیواری سنوری مکزیکە. سەرۆکی ئەمەریکا دەڵێت دروستکردنی ئەو دیوارە پێویستە بەڵام دێمۆکڕاتەکان وابیرناکەنەوە. بەرنووسی بودجە دەبێت هەر دوو ئەنجومەنی نوێنەران و سێنێتی ئەمەریکا پەسندی بکەن. بە هۆی ناکۆکی نێوان کۆنگرێس و کۆشکی سپی، چەند بەش لە کاری حکومەتی فێدڕال ڕادەگیرێن. ئەمەش وەزارەتی کشت و کاڵ، وەزارەتی بازرگانی، بەشەکانی سەر بە وەزارەتی داد، ئاسایشی نێوخۆیی، وەزارەتی دەرەوەی ئەمەریکا دەگرنەوە. لە ساڵی ١٩٧٦ەوە تا ئێستا، لە ئاکامی ٢٠ جار ناکۆکی نێوان کۆشکی سپی و کۆنگرێس وای کردوە حکومەت کارەکەی ڕابگرێت و لە ٨ نمونەیاندا کارمەندانی فێدڕال بە هۆی نەبوونی بودجە، فەرمانیان پێدرا بچنەوە ماڵ. لە نێو ئەو هەشت نمونانەدا، سێ جاران ماوەکەیان درێژخایەن بووە. دو نمونە لە ساڵەکانی ١٩٩٥ و ١٩٩٦ و لە بەر ناکۆکی بێڵ کڵینتن سەرۆکی ئەو کاتی ئەمەریکا لە گەڵ سەرۆکی ئەنجومەنی نوێنەران نیوت گینگریچ لە پارتی کۆماری، ڕوویدا کە ٢٧ ڕۆژی خایاند. نمونەی دیکەیان لە ساڵی ٢٠١٣ و لە نێوان ئۆباما و زۆرینەی کۆماریخوازانی ئەنجموەنی نوێنەران سەبارەت بە دابینکردنی بودجە بۆ بیمەی ناسراو بە "بیمەی تەندروستی ئۆباما" بوو کە ١٣ ڕۆژی خایاند.